《李园行》
清代·梁清标

西直门外清泉流，李园钜丽甲皇州。苑内潺湲疏碧沼，天际窈皇开朱楼。

锦堂绣幕列钟鼎，曲房密室鸣箜篌。戚畹生当全盛世，张筵招客多贵游。

十五妖姬伺后阁，千金騕袅罗前头。珠履称觞金凿落，牙樯载酒木兰舟。

胜赏四时欢不改，花落花开春常在。已分风月为主人，岂料桑田变沧海。

予来系马门前树，寂寂池塘锁烟雾。不见当年歌舞人，春雨秋霜自朝暮。

画栋欹斜落燕巢，芰荷零乱眠鸥鹭。殷勤但见白发翁，自言少小居园中。

主人华贵拥金穴，为园钜万泥沙同。奇石移来俨幽壑，飞桥夭矫如长虹。

芙蕖香满槐庭月，水阁凉生杨柳风。行乐几时宾客散，往事欻忽云烟空。

池不种荷惟种稻，年年输税归王宫。吁嗟老翁何愚蒙，盛衰自昔犹转蓬。

君不见石家金谷谁为主，丞相平泉亦尘土。李君李君昔何雄，慷慨相看泪如雨。

作者简介：梁清标（1620—1691）字玉立，一字苍岩，号棠村，一号蕉林。明末清初著名藏书家、文学家，名列“贰臣传”。直隶真定（今河北省正定县）人，明崇祯十六年进士，清顺治元年补翰林院庶吉士，授编修，历任宏文院编修、国史院侍讲学、詹事府詹事、礼部左侍郎、吏部右侍郎、吏部左侍郎、兵部尚书、礼部尚书、刑部尚书、户部尚书、保和殿大学士等职。著有《蕉林诗集》、《棠村词》等。